Ifølge TV 2 Vejret ser stormen Johanne ud til at bevæge sig hurtigt forbi Danmark.

Stormen Johanne, som er på vej mod Danmark, får konsekvenser for togtrafikken fredag. Det skriver Banedanmark i en pressemeddelelse. Af sikkerhedsmæssige årsager er flere tog på en lang række strækninger i Jylland aflyst fredag morgen. Andre steder vil togdriften være reduceret, lyder det. Flere tog aflyst Ændringerne drejer sig om følgende ruter: Esbjerg – Struer: Ingen tog fra fredag morgen og frem til klokken 11.00. Struer – Thisted: Ingen tog fra fredag morgen og frem til klokken 11.00. Langå – Struer: Ingen tog mellem Viborg og Struer fra fredag morgen og til klokken 11.00. Der kører et tog i timen mellem Viborg og Aarhus H. Skanderborg – Skjern: Ingen tog mellem Herning og Skjern fra fredag morgen til klokken 11.00. Normal køreplan mellem Herning og Aarhus H. Esbjerg – Tønder: Der er timedrift på strækningen fra fredag morgen. Aalborg – Frederikshavn: Der er timedrift fredag morgen frem til klokken 08.00, herefter indstilles trafikken til klokken 17.00. Vejle – Struer: Ingen tog mellem Struer og Herning fra fredag morgen til klokken 11.00. Banedanmark oplyser, at Rejseplanen vil blive opdateret i løbet af torsdag aften, så passagerer kan få et overblik over, hvordan det påvirker dem. Vindstød af orkanstyrke I øjeblikket er stormen Johanne blot et lille lavtryk over Holland, som ifølge TV 2 Vejret vil udvikle sig til et stormlavtryk. Selv om stormen Johanne endnu ikke har meget vind omkring sig, gør hun sig torsdag synlig syd for Danmark. Stormen ventes at udvikle sig kraftigt, som den bevæger sig over Danmark og kan udvikle sig til vindstød af orkanstyrke. DMI har navngivet Johanne tidligere på eftermiddagen. Det er den første navngivne storm siden Ingolf den 29. oktober sidste år. Langt de fleste storme i Danmark er i vinterhalvåret, og kun otte gange tidligere er en storm i august noteret i DMI's stormliste. Ifølge TV 2 Vejret ser stormen Johanne ud til at bevæge sig hurtigt forbi Danmark.